משרדי הבריאות והחקלאות קוראים לציבור להשמיד כמות שיא של 11 מיליון ביצים נגועות בסלמונלה מזן אלים שיצאו לשוק. על פי מקורות ממשלתיים, מדובר בביצים שמשווקת חברת "יש מעוף".

הזיהום התגלה במסגרת בדיקות סלמונלה שגרתיות שמשרד החקלאות עורך בחודשים האחרונים. בד בבד זיהה משרד הבריאות עלייה בתחלואה הקשורה לסלמונלה ונרשם קשר ישיר בין הזיהום לתחלואה. משרד הבריאות צפוי לפרסם הודעה לציבור ובינתיים החלו שני המשרדים ליידע את הגורמים הנוגעים בדבר כדי לעצור את שיווק הביצים.

הביצים הנגועות הגיעו ככל הנראה מלולים במושב גורן. לול אחד זוהה בוודאות כנגוע, אחר נמצא נקי ושני לולים סמוכים נמצאים עדיין בבדיקות. המשרד אסר שיווק ביצים מכל ארבעת הלולים ומתכנן להמית את הלהקות.

אף שמדיניות משרד החקלאות היא כי סלמונלה מושמדת בטיפול תרמי ומומלץ לבשל ביצים כך שלא יהיו רכות – הפעם הוא נדרש על ידי משרד הבריאות להורות להשמיד אותן. במשרד הבריאות הבהירו לאנשי משרד החקלאות שאין מקום לפשרות בנושא.

לפיכך, הציבור והרשתות נדרשים לא להחזיר את הביצים לחנויות, כדי לא לגרום לזיהום משני ובכך להגדיל את התפרצות המחלה, אלא להשמיד אותן. סלמונלה נמצאת גם על אריזות הקרטון של הביצים והחשש במשרדים הוא שהחזרתן והסעתן למשווק תגביר את תפוצת המחלה.

החקלאים, שלהקות שלהם יושמדו, יפוצו על ידי קרן מיוחדת. הרשתות שרכשו את הביצים צפויות להגיע להסדר פיצוי עם המשווק. עדיין לא ברור כיצד יפוצו הצרכנים.

ממשרדי הבריאות והחקלאות נמסר כי הסלמונלה שנמצאה היא מזן אנטריטידיס, ועם גילויו עצרו המשרדים מיידית את שיווק הביצים מתחנת המיון שבה אותרו הביצים הנגועות. לדבריהם, אף שמדובר בכמות גדולה של ביצים, הן מהוות לא יותר מ-1% מסך הביצים המשווקות בארץ.

המשרדים קוראים לציבור לא לצרוך ביצים הנושאות את שם המשווק ''יש מעוף'' מכל התאריכים האחרונים ועד לתאריך השיווק 20.10 שמוטבע על הביצה. "אסור לצרוך אותן ויש להשמידן ולזרוק אותן לפח הזבל ואף לא להחזירן לרשתות", מסרו שני המשרדים. עוד ציינו, כי ימשיכו לבצע ניטור להימצאות סלמונלה במשקי הטלה במסגרת תכנית ניטור שגרתית ובתגובה למקרי תחלואה.

ממשרד החקלאות נמסר כי עד כה נבדקו כ-60% ממשקי המטילות בארץ וסלמונלה מזן אנטריטידיס, שפוגע בבני אדם, התגלה ב-3% מהם. על פי המשרד, מדובר בשיעור נמוך מזה שנמצא באירופה ובארה''ב.

"ברמת הצרכן ההתייחסות לכל ביצה צריכה להיות כאילו היא נגועה פוטנציאלית"

על פי מקורות בענף הלול, באוגוסט נמצאו בישראל 15 משקים נגועים בסלמונלה אלימה, בכלל זה באבן ספיר ליד ירושלים, במושב זכריה (לול של 60 אלף עופות) ליד בית שמש, בכפר יובל , בדלתון, בכפר ויתקין ובכפר מרדכי באיזור קבוצת ישובי גדרות.

במשרד החקלאות דיווחו על כ-3% נגיעות, אולם פרוטוקול הבדיקה של המשרד אינו חופף את זה של האיחוד האירופי, שם מתבצעות בדיקות גם בלשלשת העופות.

פרופ' קובי מורן גלעד, משירותי בריאות הציבור במשרד הבריאות ואוניברסיטת בן גוריון, אמר כי "הסלמונלה היא חלק מהנוף של עולם הביצים. אנחנו רואים בשגרה בכל העולם, ש-10%-20% מהלולים יכולים להיות נגועים בסלמונלה מכל הסוגים. על פי הנתונים של משרד החקלאות ל-2017, שיעור הנגיעות בסלמונלה בארץ הוא כ-15%. בעולם המערבי שואפים להגיע לנגיעות של 2% בשני זני הסלמונלה האלימה". על פי מקורות בנמשרד החקלאות, בבדיקות שנערכו עד כה בארץ עולה ששיעור הנגיעות בסלמונלה אלימה הוא 3%.

מורן גלעד הוסיף כי משרד החקלאות מבצע תוכנית ניטור מקיפה בלולי הטלה. "בהסתכלות שלנו זו פעילות חשובה מאוד, זה אמור להוריד משמעותית את פוטנציאל חשיפת הציבור".

לדבריו, "ביצים זה מזון גולמי מן החי. ברמת הצרכן ההתייחסות לכל ביצה צריכה להיות כאילו היא נגועה פוטנציאלית בסלמונלה. לכן ההנחיות שהוצאנו לציבור הן כדרך קבע לצרוך ביצים שעברו בישול מספק ונקנו במקומות מסודרים, ושהגיינת העבודה במטבחים תהיה מסודרת". לדבריו, הציבור אינו מודע לזיהום צולב שנגרם אצלו במטבח, כאשר נעשה שימוש במשטחים וסכינים נגועים בסלמונלה לצורך חיתוך ירקות, לדוגמה. וכך, לדבריו, הסלמונלה עוברת מהקרש לסלט הירקות.

משרד הבריאות הוציא לפני כמה שבועות הודעה לציבור על עלייה בתחלואה מסלמונלה. "הוצאנו הודעה לציבור על כך שיש תחלואה חריגה בסלמונלה אנטירידיס ושהחלק היחסי שזה מהווה מכלל מקרי הסלמונלה גדול מכפי שרגילים לראות", אמר. "ראינו עלייה של פי שניים ויותר בשיעורי התחלואה ביוני-יולי לעומת החודשים המקבילים אשתקד. מאחר שסוג זה של סלמונלה מקורו בביצים, גם תשאלנו את החולים לגבי מקור הביצים שצרכו. התחלואה היתה מכלל המחוזות ובגילים שונים", הוסיף.

מורן גלעד מעדיף להתייחס לחצי המלא של הכוס. "אפשר לומר 'אוי ואבוי היתה התפרצות'. אבל, אפשר לומר גם, שהיום ישנה תוכנית ניטור מסודרת במטרה לאתר את רוב מקרי הסלמונלה האלימה, ולטפל בה לפני שהיא מגיעה לתחלואה. אם כבר היתה תחלואה, צריך לדעת איך לנהל האירוע, וזה בוצע בהצלחה במקרה זה". מורן גלעד ציין כי במדינות מערב אירופה ישנה התפרצות סלמונלה כבר כמה חודשים.

לדבריו, סממני התחלואה הם בדרך כלל שלשולים והפרעות אחרות במערכת העיכול. בחלק מהמקרים הסממנים חולפים מעצמם ללא טיפול וללא פנייה לרופא. לעיתים רחוקות הנפגע מגיע לאישפוז, כשהזיהום התפשט מעבר למערכת העיכול.

בענף אומרים כי המשק בו נמצאה הסלמונלה נחשב לאחד הגדולים בארץ. יש בו ארבעה מבנים, עם 70 אלף מטילות בכל מבנה. למגדל יש תחנת מיון בתוך החווה. עוד אמרו כי הטעות שלו היא שלתחנת המיון הוא מכניס ביצים ממשקים בסביבה. "הוא ממיין לא רק את הייצור העצמי שלו אלא גם של יצרני ביצים אחרים בחווה שלו", אמרו מקורות בענף.

לדבריהם, משרד הבריאות הוא זה שחשף את הקשר בין התחלואה החריגה לתחנת המיון הנגועה, לאחר שתישאל את החולים לגבי מקור הביצים שקנו. בהמשך בדק משרד החקלאות את כל המשקים שמספקים ביצים לתחנה זו. הבדיקה העלתה שבמשקים החיצונים אין סלמונלה. עם זאת, יש להשמיד גם ביצים שמקורם במשקים אלה כיוון שאין בארץ חובת עקיבות – סימון מספר של המשק המייצר על הביצה. תוכנית העקיבות המקורית של משרד החקלאות בוטלה ונותר ממנה רק סימון שנועד להבדיל בין ביצים תוצרת הרשות הפלשתינית לביצים ישראליות שעברו תהליכי פיקוח.

מחברת יש מעוף נמסר בתגובה: "תחנת המיון 'יש מעוף' הודיעה ללקוחותיה, בתיאום משרד הבריאות, כי הביצים המסומנות – 'יש מעוף', לשימוש עד 20 באוקטובר 2017, נמצאו עם חשד לנוכחות סלמונלה. החשד נמצא בבדיקה שהתקיימה בסביבת המשק אך לא בביצים או בעופות. החברה נוקטת במשנה זהירות ופועלת על פי ההנחיות של משרדי הבריאות והחקלאות, ובתיאום מלא עם השירותים הווטרינריים. בנוסף, יצאה הודעת ריקול לכל הסוחרים והמשווקים שעמם החברה עובדת. חשוב להדגיש כי החברה חרטה על דגלה את עיקרון בריאות הציבור ותמשיך לעשות כן גם בעתיד. מדובר בחווה מודרנית ומתקדמת שפועלת על פי התקנים האירופים המחמירים ביותר ונחשבת לראשונה מסוגה בישראל".